**Nacrt**

Na osnovu člana 38 st. 1 tač. 10, u vezi člana 153 st. 1 Zakona o lokalnoj samoupravi („Službeni list Crne Gore“, br. 002/18 i 043/19) i člana 46 st. 1 tač. 10, u vezi člana 121 Statuta Opštine u okviru Glavnog grada-Golubovci („Službeni list Crne Gore-opštinski propisi“, br. 012/19), Skupština Opštine u okviru Glavnog grada-Golubovci, na sjednici održanoj dana \_\_.\_\_.2020. godine, donijela je-

**ODLUKU**

**o mjesnim zajednicama**

**I. OPŠTE ODREDBE**

**Član 1**

Ovom odlukom uređuju se uslovi za osnivanje, način i postupak osnivanja, poslovi, organi i postupak njihovog izbora, organizacija i rad organa, način odlučivanja i finansiranja i druga pitanja od značaja za rad mjesnih zajednica na teritoriji Opštine u okviru Glavnog grada-Golubovci.

**Član 2**

Izrazi koji se koriste u ovoj odluci za fizička lica u muškom rodu, podrazumijevaju izraze u ženskom rodu.

**Član 3**

Mjesna zajednica je dio jedinstvenog sistema lokalne samouprave Opštine u okviru Glavnog grada-Golubovci ( u daljem tekstu: Opština) i oblik neposrednog učešća građana u vršenju javnih poslova.

**Član 4**

O poslovima mjesne zajednice punoljetni građani mjesne zajednice odlučuju putem svojih izabranih predstavnika u Savjetu mjesne zajednice, na zboru građana, referendumom i drugim oblicima izjašnjavanja, u skladu sa Statutom Opštine i ovom odlukom.

Za vršenje poslova mjesne zajednice, organi mjesne zajednice odgovrni su lokalnom stanovništvu, sa područja mjesne zajednice.

**Član 5**

Mjesna zajednica ima svojstvo pravnog lica, sa pravima i obavezama, utvrđenim zakonom, Statutom Opštine i ovom odlukom.

Mjesna zajednica stiče svojstvo pravnog lica danom upisa u registar mjesnih zajednica, koji vodi organ uprave nadležan za poslove opšte uprave.

Mjesna zajednica ima pečat i štambilj.

Pečat mjesne zajednice je okruglog oblika, prečnika 32 mm, sa tekstom u kome je sadržan naziv jedinice lokalne samouprave, naziv mjesne zajednice, grb jedinice lokalne samouprave u sredini.

Štambilj mjesne zajednice je pravougaonog oblika, dimenzija 30 x 70 mm, sa tekstom koji sadrži naziv mjesne zajednice i prostor za datum i broj akta.

**Imovina**

**Član 6**

Mjesna zajednica koristi imovinom Opštine, u skladu sa odlukom Skupštine Opštine o davanju imovine na korišćenje, kojom se definišu sva pitanja od značaja, te se navedeno pravo evidentira u l.n. odnosno evidenciji nadležnog državnog organa Uprave za nekretnine.

Mjesna zajednica koristi imovinu, u skladu sa zakonom.

**Registar mjesnih zajednica**

**Član 7**

Registar mjesnih zajednica vodi organ uprave Glavnog grada, nadležan za poslove mjesnih zajednica (u daljem tekstu: nadležni organ).

Opština vodi registar i evidenciju o mjesnim zajednicama, u skladu sa zakonom.

Radi vođenja evidencije iz stava 2 ovog člana, nadležan organ dužan je da podatke iz registra mjesnih zajednica dostavi Opštini, u roku od osam dana od dana upisa.

Na sadržinu evidencije iz stava 2 ovog člana, shodno će se primjenjivati propisi, kojima se uređuje obrazac i način vođenja registra mjesnih zajednica.

**II. USLOVI I POSTUPAK OSNIVANJA MJESNE ZAJEDNICE**

**Član 8**

Mjesna zajednica osniva se za dio naselja ili više povezanih naselja, u kojima je lokalno stanovništvo povezano zajedničkim interesima i potrebama i koje predstavljaju prostornu, urbanističku i komunalnu cjelinu.

**Član 9**

Osnivanje mjesne zajednice, u skladu sa ovom Odlukom može se izvršiti spajanjem jedne ili više mjesnih zajednica u novu mjesnu zajednicu (u daljem tekstu: spajanje) ili podjelom mjesne zajednice na dvije ili više mjesnih zajednica (u daljem tekstu: podjela).

U slučaju spajanja, u registar se upisuje nova mjesna zajednica nastala spajanjem, a spojene mjesne zajednice brišu se.

U slučaju podjele, odlukom zbora građana vrši se teritorijalno razgraničenje i uređuje pitanje pravnog sledbeništva, a u registar se upisuje jedna ili više novih mjesnih zajednica nastalih podjelom.

**Član 10**

Mjesna zajednica ili jedan njen dio može se pripojiti drugoj mjesnoj zajednici.

U slučaju pripajanja, mjesna zajednica, kojoj pripada druga mjesna zajednica obuhvatiće i područje pripojene zajednice.

Pripojena mjesna zajednica se briše iz registra.

Ako se pripaja samo dio mjesne zajednice, između mjesnih zajednica, na koje se teritorijalna promjena odnosi zaključuje se sporazum o teritorijalnom razgraničenju.

**Član 11**

Inicijativu za spajanje, podjelu ili pripajanje mjesne zajednice može da podnese određeni procenat punoljetnih građana, koji imaju registrovano prebivalište u mjesnoj zajednici obuhvaćenoj inicijativom ( u daljem tekstu: punoljetni građani) i to:

* U mjesnoj zajednici koja ima do 500 stanovnika -30 % punoljetnih građana,
* U mjesnoj zajednici koja ima do 1000 stanovnika -20% punoljetnih građana,
* U mjesnoj zajednici koja ima do 5000 stanovnika -10% punoljetnih građana,
* U mjesnoj zajednici koja ima preko 5000 stanovnika -5 % punoljetnih građana.

Odredbe ove odluke, koje uređuju inicijativu, primjenjuju se i na prijedlog podnesen na zboru građana, u skladu sa Statutom Opštine.

**Član 12**

Inicijativu u pisanoj formi, nadležnom organu odnosno organu lokalne uprave Opštine, podnosi Inicijativni odbor.

Inicijativni odbor biraju podnosioci prijave.

Inicijativni odbor ima predsjednika i dva člana.

**Član 13**

Inicijativa se podnosi u pisanom obliku i sadrži područje za koje se predlaže osnivanje mjesne zajednice, razloge zbog kojih se predlaže osnivanje, ime i prezime, jedinstveni matični broj i broj lične karte i adresa stanovanja podnosioca prijave.

Inicijativa koja nije podnijeta u smislu prethodnog člana Savjet mjesne zajednice vraća podnosiocu radi otklanjanja utvrđenih nedostataka. Ako podnosilac inicijative, u ostavljenom roku ne otkloni utvrđene nedostatke, smatra se kao da inicijativa nije ni podnesena.

**Član 14**

Savjet mjesne zajednice, po podnijetoj inicijativi saziva zbor građana, najkasnije u roku od 30 dana od dana prijema inicijative.

O vremenu i mjestu održavanja zbora građana, Savjet mjesne zajednice javno obaviještava građane isticanjem poziva na oglasnoj tabli mjesne zajednice, javnim objektima na tom području, ulaznim vratima stambenih zgrada ili na drugi pogodan način najkasnije sedam dana prije održavanja zbora.

**Član 15**

Inicijativa za spajanje, podjelu ili pripajanje mjesne zajednice ili njenog dijela sadrži:

* naziv postojećih mjesnih zajednica obuhvaćenih inicijativom,
* prijedlog naziva jedne ili više novih mjesnih zajednica čije se osnivanje inicira,
* prijedlog granica područja jedne ili više budućih mjesnih zajednica,
* prijedlog odluke o pravnom sledbeništvu u slučaju podjele,
* obrazloženje inicijative,
* ime i prezime, matični broj, broj lične karte, adresu prebivališta i svojeručni potpis podnosilaca inicijativa,
* potpis i adresa predsjednika inicijativnog odbora.

Radi sačinjavanja i obrazloženja iz stava 1 ovog člana, organi uprave Opštine u okviru Glavnog grada-Golubovci, dužni su da na zahtjev inicijativnog odbora obezbijede potrebne informacije i stručnu pomoć iz svoje nadležnosti.

U slučaju spajanja ili pripajanja, građani mjesnih zajednica, koje su obuhvaćene spajanjem ili pripajanjem, biraju jedinstveni inicijativni odbor i podnose jedinstvenu inicijativu.

**Član 16**

Naziv nove mjesne zajednice predlaže se prema nazivu naselja koje obuhvata, geografskom pojmu vezanom za područje na kome se mjesna zajednica nalazi, datumu od značaja za Opštinu, značajnom događaju ili istaknutoj ličnosti.

Prijedlog naziva mjesne zajednice utvrđuje se po prethodno pribavljenom mišljenju radnog tijela Skupštine Opštine, nadležnog za davanje prijedloga naziva naselja, trgova i ulica.

Određivanje naziva mjesne zajednice prema značajnom događaju ili istaknutoj ličnosti vrši se, u skladu sa posebnim zakonom, kojim se uređuju spomen obilježja.

**Član 17**

Razgraničenje područja mjesne zajednice predlaže se, u skladu sa posebnom Odlukom Opštine, kojom se uređuju naselja i granice naselja odnosno u skladu sa evidencijom o nazivima naselja, ulica i trgova i brojevima stambenih zgrada, koju vodi organ uprave nadležan za komunalne poslove.

Nadležan organa odnosno organ lokalne uprave Opštine, dostavlja inicijativu Ministarstvu nadležnom za poslove vođenja registra prebivališta (u daljem tekstu: Ministarstvo), radi utvrđivanja ispunjenosti uslova u pogledu broja podnosilaca inicijative i njihovog prebivališta.

Organ iz stava 2 ovog člana, dužan je da od ministarstva pribavi ovjereni izvod iz registra prebivališta sa podacima o ličnom imenu i prezimenu i jedinstvenom matičnom broju svih punoljetnih građana, koji imaju prebivalište na području obuhvaćenom inicijativom.

Izvod iz registra prebivališta ovjerava se pečatom ministarstva na svakoj strani.

**Član 18**

U pogledu postupka za osnivanje mjesne zajednice, pokrenutog na zboru građana i načina odlučivanja, primjenjuju se odredbe ove odluke, kojima se uređuje postupak, po inicijativi građana za osnivanje mjesne zajednice.

**Član 19**

Akt o utvrđivanju za osnivanje ili promjenu područja mjesne zajednice donosi Skupština Opštine u okviru Glavnog grada-Golubovci.

**Član 20**

Odluku o osnivanju nove mjesne zajednice podjelom donosi zbor građana mjesne zajednice, u roku od 30 dana od dana donošenja odluke iz člana 20 ove odluke.

Odluku o osnivanju nove mjesne zajednice spajanjem i odluku o pripajanju mjesne zajednice ili njenog dijela drugoj mjesnoj zajednici, donosi zbor građana, koji je ranije održan.

Na odluku iz stava 2 ovog člana, saglasnost daje zbor ostalih mjesnih zajednica na koje se spajanje ili pripajanje odnosi, u roku iz stava 1 ovog člana.

**Član 21**

Nadležni organ mjesne zajednice saziva zbor građana, radi donošenja odluke iz člana 21 ove odluke, javnim pozivom, koji se objavljuje na način i u roku propisanim Statutom Opštine.

Javni poziv iz stava 1 ove odluke, dostavlja se nadležnom organu odnosno organu lokalne uprave Opštine.

**Član 22**

Odluka iz člana 21 ove odluke, u mjesnoj zajednici može se donijeti, pod uslovom da je na zboru prisutno najmanje:

* 30 % punoljetnih građana u mjesnoj zajednici koja ima do 500 stanovnika,
* 20% punoljetnih građana u mjesnoj zajednici koja ima od 500 do 1000 stanovnika,
* 10% punoljetnih građana u mjesnoj zajednici koja ima od 1000 do 5000 stanovnika,
* 5 % punoljetnih građana u mjesnoj zajednici koja ima preko 5000 stanovnika.

**Član 23**

Odluka iz člana 21 ove odluke, donosi se većinom glasova građana prisutnih na zboru i sadrži:

* Datum održavnja zbora,
* Naizv i sjedište postojećih mjesnih zajednica,
* Naziv postojećih mjesnih zajednica obuhvaćenih promjenama i vrstu promjene,
* Naziv novih mjesnih zajednica koje se osnivaju,
* Teritorijalno razgraničenje i pravno sledbeništvo,
* Naziv mjesne zajednice koja se briše iz registra u slučaju pripajanja,
* Ime i prezime lica ovlašćenog za upis odluke u registar.

**Član 24**

Ovlašćeni predstavnik nadležnog organa odnosno organa lokalne uprave Opštine, dužan je da prisustvuje zboru, da vodi zapisnik i da vrši druge administrativne poslove.

Zapisnik sa zbora sadrži podatke o načinu i roku sazivanja i održavanja zbora, ukupan broj punoljetnih građana i ukupan broj građana prisutnih na zboru, konstataciju da su građani upoznati sa mišljenjem nadležnog organa o podnesenoj inicijativi, ime i prezime, matični broj, adresu stanovanja i svojeručni potpis građana, koji su donijeli odluku o teritorijalnoj promjeni.

Na osnovu zapisnika iz stava 2 ovog člana, nadležni organ odnosno organ lokalne uprave Opštine, vrši kontrolu postupka sazivanja, održavanja zbora i donošenja odluke o čemu sačinjava izvještaj.

Obrazac zapisnika propisuje predsjednik Opštine.

**Član 25**

Odluka o osnivanju ili pripajanju mjesne zajednice ili njenog dijela, dostavlja se u roku od 15 dana od dana donošenja Odluke na zboru, Skupštini Opštine u okviru Glavnog grada-Golubovci, radi dostavljanja saglasnosti.

Skupština Opštine prije davanja saglasnosti, Odluku o osnivanju mjesne zajednice dostavlja predsjedniku Opštine, radi davanja izjašnjenja.

Predsjednik Opštine je dužan da se o Odluci iz stava 1 ovog člana, izjasni u roku od 15 dana.

Uz prijedlog Odluke, donijete na zboru, dostavlja se izvještaj o kontroli postupka sazivanja, održavanja zbora i donošenja odluke.

**Član 26**

Mjesna zajednica se smatra osnovanom stupanjem na snagu odluke Skupštine Opštine, o davanju saglasnosti.

Upis u registar mjesnih zajednica vrši se nakon stupanja na snagu Odluke.

Odluka o osnivanju mjesne zajednice i Odluka Skupštine Opštine, objavljuje se u „Službenom listu Crne Gore-opštinski propisi“.

**III. POSLOVI MJESNE ZAJEDNICE**

**Član 27**

Pored poslova utvrđenih zakonom, kojim se uređuje lokalna samouprava i Statutom Opštine, građani u mjesnoj zajednici odlučuju i učestvuju u odlučivanju o ostvarivanju lokalnih potreba i interesa u poslovima, koji se odnose na:

* utvrđivanje programa i planova razvoja mjesne zajednice,
* zakon o planiranju
* ukazivanje na potrebe za organizovanje odnosno kvalitetnije pružanje zdravstvene, socijalne, dječije i drugih oblika zaštite,
* predlaganje unapređenja komunalnih djelatnosti i namjensko korišćenje javnih površina i zaštite životne sredine,
* organizovanje javnih tribina i javnih skupova radi razmatranja pojedinih pitanja od značaja za život i rad građana,
* obavještavanje, edukaciju i animaciju građana radi učešća u vršenju javnih poslova u skladu sa posebnom odlukom,
* kontrolu namjenskog korišćenja javnih površina, parkovskog i drugog mobilijalra na teritoriji mjesne zajednice,
* iniciranje promjena u javnom prevozu putnika,
* prikupljanje podataka, vođenje evidencije i iniciranje pomoći licima, koja se nalaze u stanju socijalne potrebe na području mjesne zajednice, a nijesu korisnici prava na socijalnu zaštitu,
* iniciranje utvrđivanja olakšica i drugih mjera radi podsticaja preduzetništva, poljoprivrede, seoskog i alternativnih vidova turizma,
* organizovanje humanitarnih i drugih aktivnosti,
* vođenje evidencije o građanima sa područja mjesne zajednice, koji se bave poljoprivrednom proizvodnjom i izdavanje potvrda i uvjerenja, koji nijesu u nadležnosti državnih i lokalnih organa uprave,
* procesuiranje zahtjeva građana za snadbijevanje vodom u bezvodnom području i izdavanje potvrda,
* drugi poslovi, u skladu sa zakonom, Statutom Opštine i ovom odlukom.

U obavljaju poslova navedenim u ovom članu, mjesne zajednice sarađuju sa državnim i lokalnim organima uprave, službama, javnim službama i Savjetom za razvoj i zaštitu lokalne samouprave.

**IV. ORGANI MJESNE ZAJEDNICE I POSTUPAK IZBORA**

**Član 28**

Organi mjesne zajednice su:

1. Savjet mjesne zajednice (u daljem tekstu: Savjet) i
2. Predsjednik Savjeta.

Savjet je izvršni organ mjesne zajednice.

Savjet biraju i razrješavaju punoljetni građani sa prebivalištem na zboru građana, na način i po postupku utvrđenim ovom Odlukom.

Savjet ima:

* Pet članova u mjesnoj zajednici koja ima do 1000 stanovnika,
* Sedam članova u mjesnoj zajednici koja ima od 1000 do 3000,
* Devet članova u mjesnoj zajednici koja ima preko 3000 stanovnika.

Mandat Savjeta traje četiri godine.

Član Savjeta može biti biran najviše dva puta uzastopno.

Savjet donosi Poslovnik o svom radu.

**Član 29**

Sajvet ima predsjednika i zamjenika predsjednika, koje bira Savjet iz reda svojih članova.

**Član 30**

Postupak izbora Savjeta pokreće se Odlukom Savjeta o sprovođenju izbora za članove Savjeta.

Odluka iz stava 1 ovog člana sadrži:

* vrijeme i mjesto održavanja zbora, način predlaganja kandidata i druga pitanja od značaja za sprovođenje izbora i ističe se zajedno sa javnim pozivom za održavanje zbora građana, na oglasnoj tabli mjesne zajednice,
* na oglasnoj tabli Skupštine i Opštine, javnim i drugim objektima, internet stranici Opštine, oglasnim tablama etažnih vlasnika stambenih zhgrada na području mjesne zajednice i na drugim pogodnim mjestima, najmanje sedam dana prije održavanja zbora.

Za potreba izbora članova Savjeta, nadležni organ dužan je da od ministarstva pribavi ovjereni izvod iz registra prebivališta, svih punoljetnih građana na području mjesne zajednice, u kojoj se sprovode izbori, u roku od 15 dana od dana donošenja odluke iz stava 1 ovog člana.

**Član 31**

Postupak izbora Savjeta sprovodi Komisija koja ima pet članova.

Komisiju iz stava 1 ovog člana, imenuje zbor javnim glasanjem.

Jedan član Komisije je predstavnik nadležnog organa odnosno organa Opštine.

Komisija utvrđuje listu kandidata i sprovodi izbore.

**Član 32**

Pravo predlaganja kandidata za izbor članova Savjeta imaju građani prisutni na zboru.

Za člana Savjeta može biti predložen punoljetni građanin sa prebivalištem na području mjesne zajednice, koja bira Savjet.

Za člana Savjeta građanin se može samokandidovati.

Građani predlažu najmanje onoliko kandidata koliko se bira članova Savjeta, vodeći računa o rodnoj ravnopravnosti i ravnomjernoj zastupljenosti predstavnika nacionalnih i etničkih grupa.

Prijedlog se podnosi u pisanoj formi i sadrži ime i prezime kandidata, datum rođenja, zanimanje, prebivalište, pisanu izjavu kandidata o prihvatanju kandidature i potpis predlagača.

Na osnovu prijedloga iz prethodnog stava, Komisija za izbor sačinjava jedinstvenu listu kandidata.

Obrazac prijedloga kandata za izbor članova Savjeta propisuje predsjednik Opštine.

**Član 33**

Izbor članova Savjeta vrši se tajnim glasanjem, putem glasačkih listića, izuzev ako zbor građana ne donese odluku da se izbor vrši javnim glasanjem.

Na glasačkom listiću upisuje se ime i prezime kandidata po azbučnom redu.

Glasanje se vrši zaokurživanjem rednog broja ispred imena kandidata.

Na glasačkom listiću može se zaokružiti najviše onoliko kandidata koliko se bira članova Savjeta.

Obrazac glasačkog listića utvrđuje predsjednik Opštine.

Nevažeći glasački listić je nepopunjeni glasački listić, listić koji je popunjen tako da se ne može utvrditi za koje kandidate se glasalo i listić na kome je zaokružno više kandidata od broja članova Savjeta, koji se bira.

**Član 34**

U Savjet su izabrani kandidati koji su dobili najveći broj glasova.

Ukoliko nije izabran utvrđeni broj članova Savjeta izbor nedostajućih članova vrši se glasanjem o preostalim kandidatima sa liste.

U slučaju iz prethodnog stava, glasa se za onoliko kandidata koliko nedostaje članova Savjeta.

U ponovljenom postupku izabrani su oni kandidati koji su dobili najveći broj glasova.

Ukoliko dva ili više kandidata dobiju jednak broj glasova, glasanje o tim kandidatima se ponavlja do izbora utvrđenog broja članova.

**Član 35**

Po prigovoru, zbog povrede biračkog prava odlučuje Glavni administrator, rješenjem u roku od 48 sati.

Rješenje iz stava 1 ovog člana, je konačno.

**Član 36**

Komisija utvrđuje rezultate glasanja za izbor članova Savjeta MZ nakon završenog glasanja i o tome podnosi pisani izvještaj zboru građana.

Izvještaj Komisije, u slučaju tajnog glasanja sadrži podatke o ukupnom broju punoljetnih građana MZ, broju građana koji su glasali i broju glasova koji je dobio svaki kandidat, kao i konstatciju koji kandidati su izabrani za članove Savjeta MZ.

Zbor građana glasa o Izvještaju Komisije.

Izvještaj o rezultatima izbora objavljuje se na internet stranici Glavnog grada Podgorica, u dijelu namijenjom za Opštinu u okviru Glavnog grada Golubovci, u roku od 24 časa od časa okončanja izbora.

**Član 37**

Savjet se konstituiše, u roku od 8 dana od sprovedenih izbora.

Konstitutivnu sjednicu Savjeta saziva najstariji član Savjeta.

Konstitutivna sjednica može se održati, ako je prisutna većina ukupnog broja članova Savjeta.

Savjet na konstitutivnoj sjednici, bira predsjednika Savjeta i zamjenika predsjednika većinom glasova ukupnog broja članova Savjeta.

**Član 38**

Ukoliko se konstitutivna sjednica Savjeta ne sazove, u roku i na način propisan članom 38 ove Odluke, sjednicu može sazvati predsjednik Opštine, u roku od 15 dana od dana isteka roka propisanog za njeno sazivanje.

**Član 39**

Predsjedniku i članu Savjeta prestaje funkcija prije isteka mandata:

* podnošenjem ostavke,
* razrješenjem,
* promjenom prebivališta,
* smrću,
* ako je pravnosnažno osuđen na kaznu zatvora dužu od 6 mjeseci,
* brisanjem mjesne zajednice iz registra.

**Član 40**

Ostavka predsjednika i članova Savjeta podnosi se Savjetu i konstatuje na zboru građana na kome se vrši izbor novih članova.

U slučaju ostavke predsjednika ili članova Savjeta, mandat novoizabranog predsjednika ili člana Savjeta traje koliko i mandat Savjeta.

**Član 41**

Predsjednik ili član Savjeta razriješiće se ukoliko ne obavlja poslove, u skladu sa ovom odlukom i odlukama Savjeta ili ako činjenjem ili nečinjenjem nanesu štetu mjesnoj zajednici.

**Član 42**

Obrazloženi prijedlog za razrješenje predsjednika ili člana Savjeta može podnijeti Savjetu većina članova Savjeta i to:

* 30% građana u mjesnoj zajednici u kojoj ima do 500 stanovnika,
* 20% građana u mjesnoj zajednici u kojoj ima od 500 do 1000 stanovnika,
* 10% građana u mjesnoj zajednici u kojoj ima od 1000 do 5000 stanovnika,
* 5% građana u mjesnoj zajednici u kojoj ima preko 5000 stanovnika.

Predsjednik ili član Savjeta čije se razrješenje predlaže, ima pravo da se izjasni o podnijetom prijedlogu.

**Član 43**

Odluku o razrješenju predsjednika ili člana Savjeta donosi zbor, u postupku propisanim za izbor Savjeta.

Odluka o izboru, prestanku funkcije prije isteka mandata i razrješenju predsjednika i člana Savjeta dostavlja se nadležnom organu, odnosno organu lokalne uprave Opštine, u roku od tri dana od dana donošenja.

**V. ORGANIZACIJA, RAD ORGANA I NAČIN ODLUČIVANJA**

**Član 44**

Savjet vrši sljedeće poslove:

* saziva zbor građana i izvršava njegove odluke i zaključke,
* organizuje poslove mjesne zajednice,
* sačinjava planove, programe i prioritete razvoja mjesne zajednice, u skladu sa zaključcima zbora i prati njihovu realizaciju,
* utvrđuje način organizovanja građana radi učešća u vršenju javnih poslova (informisanje, dostava nacrta, akata, anketiranje, učešće na javnim raspravama i drugo)
* podnosi inicijative i prijedloge Savjetu za razvoj i zaštitu lokalne samouprave, u skladu sa posebnom odlukom ,
* donosi odluke, zaključke i druge akte iz svoje nadležnosti,
* daje mišljenje o prijedlogu za davanje ili promjenu naziva naselja, ulica i trgova na području mjesne zajednice,
* stara se o imovini koju koristi mjesna zajednica, vrši njen popis i podnosi nadležnom organu godišnji izvještaj o njenom stanju,
* daje inicijativu za osnivanje mjesnog centra i bira predstavnika za Savjet mjesnog centra,
* stara se o informisanju građana o vršenju poslova u mjesnoj zajednici i aktivnostima organa Opštine, organizuje održavanje javnih tribina i skupova, radionica i drugih oblika edukacije građana,
* po potrebi osniva koordinaciono tijelo radi ostvarivanja određenih zajedničkih potreba i interesa sa drugim mjesnim zajednicama,
* ostvaruje saradnju sa odbornicima izabranim sa područja mjesne zajednice u Skupštini Opštine u okviru Glanvog grada-Golubovci i preko istih inicira rješavanje određenih pitanja,
* ostvaruje saradnju sa organima lokalne uprave i javnim službama o pitanjima iz svoje nadležnosti,
* predlaže kandidate za članove radnih tiela Opštine i drugih tijela, u skladu sa odlukom o njihovom osnivanju,
* podnosi zboru građana godišnje izvještaje o svom radu,
* razmatra i odlučuje o drugim pitanjima u skladu sa zakonom, Statutom Opštine i ovom Odlukom.

**Član 45**

Predsjednik Savjeta predstavlja Savjet mjesne zajednice, organizuje njegov rad, saziva i predsjedava sjednicom Savjeta, predlaže dnevni red, stara se o javnosti rada, potpisuje akte koje donosi Savjet, odgovoran je za upotrebu i čuvanje pečata i vrši druge poslove, u skladu sa ovom odlukom.

Zamjenik predsjednika Savjeta pomaže predsjedniku, u vršenju poslova i zamjenjuje ga u slučaju odsustva.

**Član 46**

Sjednica Savjeta može se održati ako je prisutna većina ukupnog broja članova Savjeta.

Savjet donosi odluku većinom glasova prisutnih članova.

U slučaju jednakog broja glasova, odlučujući je glas predsjednika Savjeta.

Način zakazivanja, održavanja sjednica i glasanja, način i mjesto objavaljivanja obavještenja i odluka i druga pitanja od značaja za rad Savjeta, uređuju se Poslovnikom o radu Savjeta.

**Član 47**

Savjet može formirati radna tijela radi realizacije određenih poslova ili razmatranja pojedinih pitanja iz nadležnosti mjesne zajednice.

Sastav radnih tijela, poslovi i rok realizacije utvrđuju se aktom o njihovom osnivanju.

**Član 48**

Predsjednik i članovi Savjeta mogu imati naknadu za rad, u skladu sa posebnom odlukom Skupštine Opštine u okviru Glavnog grada-Golubovci.

**Član 49**

Sva pitanja u vezi sa radom organa mjesnog centra urediće se Poslovnikom o njegovom radu.

**VI. ZBOR GRAĐANA**

**Član 50**

Zbor građana:

* daje prijedloge organima Opštine, u vezi sa pripremom programa i planova razvoja Opštine, zaštitom prostora od bespravne gradnje i očuvanjem životne sredine,
* inicira i odlučuje o osnivanju, nazivu, promjeni naziva i područja mjesne zajednice,
* bira i razrješava Savjet,
* podnosi inicijativu za davanje ili promjenu naziva naselja, ulica i trgova na području, te mjesne zajednice,
* odlučuje o potrebama i prioritetima razvoja mjesne zajednice,
* odlučuje o drugim pitanjima, u skladu sa zakonom kojim se uređuje lokalna samouprava, Statutom Opštine i ovom Odlukom.

 **Član 51**

U slučaju sazivanja zbora na prijedlog građana radi donošenja odluka iz člana 51 st. 1 alineja 1,4,5,6 ove odluke, zahtjev može podnijeti najamanje:

* 30% građana mjesne zajednice koja ima do 500 stanovnika,
* 20% građana mjesne zajednice koja ima od 500 do 1000 stanovnika,
* 10% građana mjesne zajednice koja ima od 1000 do 5000 stanovnika,
* 5% građana mjesne zajednice koja ima preko 5000 stanovnika.

Zbor punovažno odlučuje, pod uslovima iz stava 1 ovog člana.

**VII. FINANSIRANJE**

**Član 52**

Sredstva za finansiranje mjesne zajednice obezbjeđuje se na način utvrđen zakonom, kojim se uređuje lokalna samouprava, na osnovu programa i planova razvoja Opštine.

Uslovi, visina i način naplate naknade, za usluge izdavanja potvrda, u skladu sa ovom odlukom, urediće se posebnom odlukom Skupštine Opštine u okviru Glavnog grada-Golubovci, za povjerene poslove.

**Član 53**

Prihodi i rashodi mjesnih zajednica evidentiraju se posebno za svaku mjesnu zajednicu, preko podračuna, koji su dio konsolidovanog računa trezora Opštine.

**Član 54**

Kontrolu namjenskog korišćenja sredstava mjesne zajednice vrši organ uprave Opštine, nadležan za poslove finansija i služba unutrašnje revizije Glavnog grada Podgorice.

**VIII. OBAVLJANJE STRUČNIH I ADMINISTRATIVNIH POSLOVA**

**Član 55**

Stručne i administrativne poslove za potrebe mjesnih zajednica i njenih organa obavlja nadležni organ, odnosno organ lokalne uprave Opštine.

Finansijske i računovodstvene poslove, za potrebe mjesnih zajednica obavlja organ Opštine nadležan za poslove finansija.

**IX. PRELAZNE I ZAVRŠNE ODREDBE**

**Član 56**

Zbor građana mjesne zajednice na kome će se birati prvi saziv Savjeta mjesne zajednice, u skladu sa ovom odlukom, sazvaće predsjednik Skupštine Opštine u okviru Glavnog grada-Golubovci, vodeći računa da se na tom zboru izvrši izbor Savjeta mjesne zajednice, u roku od tri dana od dana prijema izvoda iz registra prebivališta od strane ministarstva, u smislu člana 18 ove Odluke. Nadležni organ će dostaviti tražene podatke, u skladu sa zakonom.

Od sazivanja do održavanja zbora iz stava 1 ovog člana, ne može proteći rok kraći od pet dana niti duže od sedam dana.

Poziv odnosno obavještenje o održavanju zbora dostavlja se građanima, javno objavljuje u medijima i ističe na prostorijama mjesne zajednice i na drugim prikladnim mjestima na području mjesne zajednice, u kojoj se zbor građana održava.

**Član 57**

U slučaju kad organi mjesnih zajednica nijesu izabrani, čime se onemogućava ostvarivanje prava građana na mjesnu samoupravu, Skupština može imenovati do sprovođenja izbora u skladu sa propisima, Odbor povjerenika.

Odbor povjerenika ima devet članova koje imenuje Skupština Opštine, na usaglašeni prijedlog klubova odbornika Skupštine i predstavnika političkih partija, koje participiraju u Skupštini Opštine u okviru Glavnog grada-Golubovci, iz reda građana koji imaju prebivalište na području mjesne zajednice, za koju se imenuje privremeni Odbor.

Svakoj političkoj partiji zastupljenoj u Skupštini pripada broj članova Odbora proporcionalnoj zastupljenosti odborničkih mjesta u Skupštini.

Predsjednik Odbora povjerenika se bira iz reda članova Odbora.

Na imenovanje Odbora u Opštini u okviru Glavnog grada-Golubovci, shodno se primjenjuju odredbe Odluke, kojima je uređeno imenovanje Odbora na teritoriji Glavnog grada Podgorica (član 57 st. 5 Odluke o mjesnim zajednicama “Sl.list Crne Gore-opštinski propisi”, br. 010/16 od 23.02.2016. godine).

Odbor povjerenika vrši funkciju Savjeta do izbora Savjeta.

**Član 58**

Obrasci za sprovođenje ove odluke utvrdiće se u roku od 60 dana od dana stupanja na snagu ove odluke.

**Član 59**

Ova odluka stupa na snagu osmog dana od dana objavljivanja u “Službenom listu Crne Gore-opštinski propisi”.

Broj: D 32-016/20-

Anovi, \_\_.\_\_.2020. godine

**SKUPŠTINA OPŠTINE U OKVIRU GLAVNOG GRADA-GOLUBOVCI**

**Predsjednik Skupštine**

**Ratko Stijepović**

Obrazloženje

Pravni osnov za donošenje ove Odluke sadržan je u odredbama člana 38 st. 1 tač. 10, u vezi člana 153 st. 1 Zakona o lokalnoj samoupravi („Službeni list Crne Gore“, br. 002/18 i 043/19) i člana 46 st. 1 tač. 10, u vezi člana 121 Statuta Opštine u okviru Glavnog grada-Golubovci („Službeni list Crne Gore-opštinski propisi“, br. 012/19), kojim odredbama je propisano da Skupština utvrđuje uslove za osnivanje mjesnih zajednica i daje saglasnost na odluke o osnivanju.

Razlozi za usvajanje Odluke o mjesnim zajednicama, proizilaze iz odredaba Zakona o lokalnoj samoupravi i odredaba Statuta Opštine u okviru Glavnog grada-Golubovci,kojima je propisano da u mjesnim zajednicama građani učestvuju i odlučuju o ostvarivanju lokalnih potreba i interesa u oblastima, koji su bitni za rad i život stanovništva mjesne zajednice.

Prijedlog Odluke sastoji se od devet poglavlja.

I. U prvom poglavlju koje nosi naziv “Opšte odredbe” definisani su uslovi za osnivanje, način i postupak osnivanja mjesnih zajednica, finansiranje organizacija i rad, kao i sva druga pitanja koja su od značaja za efikasnost u radu mjesne zajednice.

II. Drugim poglavljem koje nosi naziv “Uslovi i postupak osnivanja mjesne zajednice”, definisan je način i propisana procedura spajanja jedne ili više mjesnih zajednica u novu ili pak podjela mjesnih zajednica. Ovim poglavljem propisan je način podnošenja inicijative za spajanje, podjelu ili pripajanje mjesne zajednice, kao i procenat koji je potreban da bi se inicijativa mogla podnijeti. Odredbama ovog poglavlja definisana je procedura postupanja sa inicijativom, njen sadržaj, kao i rokovi u kojima se po inicijativi mora postupiti.

III. Treće poglavlje nosi naziv “Poslovi mjesne zajednice”, gdje su jasno definisani poslovi koji su u nadležnosti mjesne zajednice.

IV. Četvrtim poglavljem definisani su organi mjesne zajednice i postupak njihovog izbora, definisan je broj članova Savjeta mjesne zajednice, njihov mandat i procedura izbora, kao i procedura razrješenja.

V. Ovim poglavljem propisana je organizacija, rad i način odlučivanja, kao i poslovi koji spadaju u nadležnost Savjeta. Takođe definisan je način održavanja sjednica Savjeta, zatim mogućnost da Savjet formira radna tijela radi realizacije određenih poslova iz nadležnosti mjesnih zajednica.

VI. U ovom poglavlju definisano je šta se može pokrenuti na zboru građana, način sazivanja Zbora i način odlučivanja.

VII.Ovim poglavljem definisan je način finansiranja mjesnih zajednica, uslovi, visina i način naplate nakada za poslove iz nadležnosti mjesnih zajednica, kao i evidentiranje prihoda i rashoda i kontrola namjenskog korišćenja sredstava.

VIII. Osmo poglavlje nosi naziv “Obavljanje stručnih i administrativnih poslova” i istim su propisani organi koji za potrebe mjesnih zajednica obavljaju stručne i administrativne, kao i finansijske i računovodstvene poslove.

IX. Deveto poglavlje nosi naziv “Prelazne i završne odredbe”, i njime je definisan način izbora prvog saziva Savjeta, kao i rješenje nesmetanog funkckonisanja mjesnih zajednica u slučaju kada organi mjesnih zajednica nijesu izabrani.